虞山
作者：方信孺
朝代：宋

paragraphs: 西風攪桂樹，落日明楓林。
遊子懷歸期，予悲渺登臨。
虞山一何高，湘水一何深。
英皇僅枯冢，寂寞薰兮琴。
我欲奏古曲，俗耳更哇淫。
古器不可見，聊作相思吟。
相思長相思，相思無古今。
一歌衆鳥聽，再歌萬籟喑。
推手君勿歌，有酒且孤斟。
落落此時意，寥寥千載心。
五絃毋庸絕，四海誰知音。